मैक्सिको में तूफान से 11 लोगों की मौत, हजारों बेघर  
मैक्सिको में 'अरलीन' नामक तूफान के बाद देश में घनघोर बारिश हुई है, जिससे 11 लोगों के मरने की पुष्टि हुई है, जबकि हजारों लोग बेघर हो गए हैं।
मैक्सिको में आए उष्ण कटिबंधीय तूफान अरलीन के आने के बाद समूचे देश में घनघोर बारिश हुई है, जिससे कम से कम 11 लोगों के मरने की पुष्टि हुई है, जबकि हजारों लोग बेघर हो गए हैं। यह तूफान मैक्सिको की खाड़ी के तट पर गुरुवार को पहुंचा और उन इलाकों में जमकर वर्षा हुई, जो पिछले साल हुई रिकॉर्ड बारिश के कहर से अभी उबर ही रहे थे।  नागरिक सुरक्षा बल के निदेशक मिगुएल गार्सिया ने बताया कि मरने वालों में मध्य हिडालगो प्रांत के पांच लोग हैं। इनकी शुक्रवार की रात और शनिवार तड़के मौत हुई। बारिश के कारण उफनती नदियों का पानी शहर में पहुंच गया, जिसकी वजह से 1000 से अधिक लोगों को उनके घरों से हटा कर अन्यत्र ले जाना पड़ा। मध्य प्यूब्ला प्रांत में एक मकान पर पेड़ गिरने से एक महिला की मौत हो गई।  वहीं, पड़ोसी वेराक्रूज प्रांत में भूस्खलन में एक मकान ढह गया, जिसके मलबे में दबने से एक व्यक्ति की मौत हो गई। इस घटना में करीब 10 लोग घायल भी हो गए। मध्य सैन लुइस पोटोसी प्रांत में खेत में काम करने के दौरान बाढ़ के पानी में डूबने से 19 वर्षीय एक युवक की मौत हो गई।